Qoraqalpog‘istonda “Janubiy Ustyurt” milliy tabiat bog‘i tashkil qilindi

Vazirlar Mahkamasining 2020-yil 11-noyabrdagi 707-son qarori bilan Qoraqalpog‘iston Respublikasining Qo‘ng‘irot tumanida davlat tabiatni muhofaza qilish muassasasi shaklida umumiy maydoni 1 447 143 gektar bo‘lgan “Janubiy Ustyurt” milliy tabiat bog‘i tashkil etildi. Bu haqda Adliya vazirligining “Huquqiy axborot” telegram-kanali xabar qilgan.

Qarorga muvofiq, tabiat bog‘ining xo‘jalik maqsadida foydalanish zonalaridagi yerlar ushbu hududlarda joylashgan yer egalari, yerdan foydalanuvchilar va ijarachilar ixtiyorida qoladi. Tabiat bog‘i Davlat ekologiya qo‘mitasining tarkibiy bo‘linmasi hisoblanadi.
Tabiat bog‘i faoliyatini moliyalashtirish 2020-yilda Davlat ekologiya qo‘mitasining Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘lari hamda qonun hujjatlarida taqiqlanmagan boshqa manbalar hisobiga, 2021-yildan boshlab Qoraqalpog‘iston Respublikasi budjeti mablag‘lari, Davlat ekologiya qo‘mitasining Ekologiya, atrof-muhitni muhofaza qilish va chiqindilar bilan bog‘liq ishlarni amalga oshirish jamg‘armasi hamda qonun hujjatlarida taqiqlanmagan boshqa manbalar hisobiga amalga oshirilishi belgilangan.